  Майя Бывальцева Ижкарын Пастухов нимо ульчаысь сюресэз тупатъяны кутскизы. Ужъёсты Свердлов нимо ульчаысен Удмурт ульчаозь люкетаз быдэстыны кулэ – оглом 1,7 иськемлэсь трос. Со сярысь «Кышкыттэм но ӟечлыко автомобиль сюресъёс» йӧскалык ӵектослэн улосвыл офисэзлэн пресс-службаез ивортэ. Сюреслэсь кык люкетсэ фрезеровать каризы ни – Удмурт ульчаысен Коммунаръёслэн ульчазы дорозь но Коммунаръёслэн ульчаысенызы Пушкинской ульчаозь. Та дыре Пушкинской ульчаысен Красноармейской ульчаозь люкетаз вуж асфальтэз вандыса утялто. Сюресэз кык сӥен асфальтэн шобыртозы. Озьы ик куд-ог интыосын тротуаръёсты выльдозы. Со сяна, коляскаын ветлӥсьёс понна сюресэз выжон интыос тупатозы Ватсалом, Пастухов нимо ульчаын трос мерлыко ужъюртъёс интыяськемын – Искусствоосъя П. И. Чайковский нимо 2 номеро нылпи школа, Дышетӥсьёслэн юртсы, кӧня ке нылпи садъёс, Удмуртиысь кун цирк. Озьы ик со карысь бадӟым магистральёсты герӟа - Горький нимо, Карл Маркс нимо, Пушкинской но Удмурт урамъёсты. Водительёсты ӝоглыкъя куронъёсты но юри пуктэм сюрес пусъёсты сак чакланы куро. Тодэ вайытом, озьы ик Ижкарын 3 номеро кар эмъюртэ нуись сюресъёсты тупатъяло. Тегъёс: Авто Ижкар Удмуртия сюресъёс тупатъянужъёс  